НАРОДНО СЪБРАНИЕ
Вх. № 48-202-01-8
Дата: 24.10.2022 г.        14:20 ч.

Република българия
МИНИСТЕРСКИ СЪВЕТ

ДО

ПРЕДСЕДАТЕЛЯ НА 
НАРОДНОТО СЪБРАНИЕ
г-н ВЕЖДИ РАШИДОВ

УВАЖАЕМИ ГОСПОДИН РАШИДОВ,
На основание чл. 87, ал. 1 от Конституцията на Република България изпращам Ви одобрения с Решение  778 на Министерския съвет от 2022 г. проект на Закон за допълнение на Закона за специалните разузнавателни средства.
Приложения: 
1.	Мотиви към проекта на Закон за допълнение на Закона за специалните разузнавателни средства.
2.	Частична предварителна оценка на въздействието (поверително).
3.	Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4.	Справка за постъпилите предложения от обществените консултации.
5.	Справка за отразяване на становищата, получени след съгласуване на законопроекта.

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е   778

от     14     октомври     2022 година

ЗА одобряване на законопроект

На основание чл. 87, ал. 1 от Конституцията на Република България 

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за допълнение на Закона за специалните разузнавателни средства.
2. Предлага на Народното събрание да разгледа и приеме законопроекта по т. 1.
3. Министър-председателят да представи законопроекта по т. 1 в Народното събрание.

МИНИСТЪР-ПРЕДСЕДАТЕЛ: /п/ Гълъб Донев
ГЛАВЕН СЕКРЕТАР НА
МИНИСТЕРСКИЯ СЪВЕТ:  /п/ Красимир Божанов
Вярно,
ДИРЕКТОР НА ДИРЕКЦИЯ
“ПРАВИТЕЛСТВЕНА КАНЦЕЛАРИЯ”:
 /Веселин Даков/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Препис

З  А  К  О  Н

ЗА допълнение на Закона за специалните 
разузнавателни средства
(обн., ДВ, бр. 95 от 1997 г.; изм. и доп., бр. 70 от 1999 г., бр. 49 от 2000 г., бр. 17 от 2003 г., бр. 86 от 2005 г., бр. 45 и 82 от 2006 г., бр. 109 от 
2007 г., бр. 43 и 109 от 2008 г., бр. 88, 93 и 103 от 2009 г., бр. 32 и 88 от 2010 г., бр. 1 и 13 от 2011 г., бр. 44 от 2012 г., бр. 17, 52, 70 и 111 от 
2013 г., бр. 53 и 107 от 2014 г., бр. 14, 42, 56, 74 и 79 от 2015 г., бр. 39, 81 и 103 от 2016 г., бр. 63, 84 и 103 от 2017 г., бр. 7 и 56 от 2018 г., бр. 17 и 37 от 2019 г. и бр. 69 от 2020 г.)

Параграф единствен. Създава се чл. 19и:
„Чл. 19и. Служителите на Държавна агенция „Технически операции“ ползват лечебните заведения към Министерския съвет, Министерството на отбраната и Министерството на вътрешните работи по реда на Закона за здравното осигуряване.”

Законът е приет от 48-ото Народно събрание на ……………………. 2022 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Вежди Рашидов)

М  О  Т  И  В  И

към проекта на Закон за допълнение на Закона за специалните разузнавателни средства

1.	Причини, които налагат приемането на законопроектa:
Дейността на Държавна агенция „Технически операции“ (ДАТО) като специализиран орган за осигуряване и прилагане на специални разузнавателни средства към Министерския съвет е уредена със Закона за специалните разузнавателни средства (ЗСРС). В него липсва регламентация относно медицинското обслужване на служителите на ДАТО. Агенцията осъществява своите функции на територията на цялата страна, което създава трудности за осигуряването на медицинско обслужване на служителите ѝ. Оперативно-техническата дейност се извършва от централните и териториалните структурни звена на ДАТО чрез съвместни и координирани действия с компетентните органи от ЗСРС, като дейностите на дирекциите, които осигуряват и прилагат специални разузнавателни средства и щатната структура са посочени в приложение № 2 „Секретно“, а числеността на служителите в ДАТО е разписана в приложение № 1 „Поверително“ към Устройствения правилник на Държавна агенция „Технически операции“. До 2013 г. дейността на Агенцията се изпълнява от специализирана дирекция „Оперативни технически операции“ (СДОТО) и медицинското обслужване се поема от Медицинския институт на Министерството на вътрешните работи. Лечебното заведение е притежавало капацитета да обслужва служителите от специализираната дирекция при спазване на изискванията за опазване на държавната тайна (числеността на дирекцията е представлявала класифицирана информация - държавна тайна). 
В Преходните и заключителните разпоредби на Закона за изменение и допълнение на Закона за специалните разузнавателни средства (ЗИДЗСРС) (обн., ДВ, бр. 70 от 2013 г.) се регламентира приемствеността на СДОТО от Министерството на вътрешните работи в новосъздадената Държавна агенция „Технически операции“, като съгласно § 29, ал. 1 служебните правоотношения на държавните служители от специализираната дирекция „Оперативни технически операции“ в Министерството на вътрешните работи преминават в служебни правоотношения с ДАТО. С приемането на закона законодателят не е определил ред за провеждане на медицинско обслужване на служителите на Агенцията, какъвто е предвиден в устройствените закони на други служби за сигурност и обществен ред.
2.	Цели, които се поставят с приемането на законопроекта: 
С проекта се цели осигуряване на здравна профилактика на служителите на Държавна агенция „Технически операции” чрез създаването на разпоредба в ЗСРС, която да регламентира медицинското обслужване на служителите на Агенцията в съответните лечебни заведения на Министерския съвет, Министерството на отбраната и Министерството на вътрешните работи.
3.	Финансови и други средства, необходими за прилагането на новата уредба:
Приемането на проекта на Закон за допълнение на Закона за специалните разузнавателни средства не води до необходимост от осигуряване на допълнителни финансови средства.
4.	Очаквани резултати от прилагането:
Очакваният резултат от приемането на законопроекта е създаване на разпоредба в ЗСРС, която ще регламентира възможността служителите на Агенцията да ползват медицинско обслужване в съответните лечебни заведения на Министерския съвет, Министерството на отбраната и Министерството на вътрешните работи.
5.	Анализ за съответствие с правото на Европейския съюз:
Със законопроекта не се предвижда въвеждане на европейско законодателство, поради което не е изготвена таблица за съответствие с европейското право.

МИНИСТЪР-ПРЕДСЕДАТЕЛ: